लखीमपुर खीरी। जनता को बेहतर स्वास्थ्य सेवाएं देने का सरकार का वादा भी हवाई साबित हो रहा है। मरीजों को बेहतर तो क्या काम चलाऊ स्वास्थ्य सेवाएं भी नहीं मिल पा रही हैं। गर्मी के मौसम में रोगी तो बढ़ रहे हैं लेकिन डाक्टर कम होते जा रहे हैं। कुछ डाक्टर स्थानांतरित हो गए तो कुछ ने अवकाश ले लिया। अब जिला अस्पताल की ओपीडी में मरीजों की भीड़ तो दिखती है लेकिन कक्ष में डाक्टर नहीं। घंटों डाक्टर की प्रतीक्षा करने के बाद मरीज वापस चले जाते हैं। प्राइवेट डाक्टरों की सेवाएं इतनी महंगी हैं कि आम आदमी उनसे इलाज नहीं करा सकता। आखिर आम जनता जाए तो कहां जाए?